शतक के करीब धोनी! फिल्म के जल्द ही सौ करोड़ के क्लब में शामिल होने की आशा  
'एमएस धोनी: द अनटोल्ड स्टोरी' ने पांच दिए में कमाए 82.03 करोड़
पहले वीकेंड पर ही फिल्म ने 66 करोड़ बटोरे
शाहरुख और अक्षय की फिल्मों को पीछे छोड़ा
कैप्टन कूल महेन्द्र सिंह धोनी की जिंदगी पर बनी फिल्म ‘एमएस धोनी- द अनटोल्ड स्टोरी’ उनके हैलिकॉप्टर शॉट की तरह ही बॉक्स-ऑफिस पर धमाल मचा रही है. फिल्म पांच दिनों में 82.03 करोड़ का कलेक्शन कर चुकी है. धोनी पर बनी यह बायोपिक पहले वीकेंड में 66 करोड़ बटोरकर सुल्तान के बाद इस साल की सबसे दमदार ओपनिंग वाली फिल्म बन गई है.
 
गत 30 सितम्बर को रिलीज हुई फिल्म 'एमएस धोनी: द अनटोल्ड स्टोरी' की पहले दिन की कमाई ने ही कई रिकॉर्ड तोड़ दिए थे. फिल्म का पहले दिन का कलेक्शन शाहरुख और अक्षय की फिल्म से कहीं ज्यादा है. इस साल आई शाहरुख की फिल्म 'फैन' ने पहले दिन जहां 19.20 करोड़ रुपये का बिजनेस किया था, वहीं अक्षय की 'रुस्तम ' ने पहले दिन 14.11 करोड़ रुपये की कमाई की थी. जबकि 'एमएस धोनी: द अनटोल्ड स्टोरी' ने 21.50 करोड़ की जबरदस्त ओपनिंग की.
 
बॉक्स ऑफिस की पिच पर नीरज पांडे के डायरेक्शन में बनी ‘एमएस धोनी- द अनटोल्ड स्टोरी’ की रफ्तार देखकर अंदाजा लगाया जा रहा है कि जल्द ही यह फिल्म करोड़ का शतक बना लेगी.